রেসলম্যানিয়া ৩৬

রেসলম্যানিয়া একটি পেশাদার কুস্তি প্রতি-দর্শনে-পরিশোধ (পিপিভি) এবং ডাব্লিউডাব্লিউই নেটওয়ার্কের অনুষ্ঠান ছিল, যা ওয়ার্ল্ড রেসলিং এন্টারটেইনমেন্ট (ডাব্লিউডাব্লিউই) তাদের ব্র্যান্ড র, স্ম্যাকডাউন এবং এনএক্সটির জন্য প্রযোজনা করেছে। এটি রেসলম্যানিয়া কালানুক্রমিকের অধীনে প্রচারিত ষট্‌ত্রিংশ অনুষ্ঠান ছিল। এই অনুষ্ঠানটি ২০২০ সালের ২৫ ও ২৬শে মার্চ তারিখে মার্কিন যুক্তরাষ্ট্রের ফ্লোরিডার অরল্যান্ডোর ডাব্লিউডাব্লিউই পারফর্মেন্স সেন্টারে অনুষ্ঠিত হয়েছে।
এই অনুষ্ঠানটি মূলত ট্যাম্পার রেমন্ড জেমস স্টেডিয়ামে ৫ই এপ্রিল ২০২০ তারিখে আয়োজন করার এবং সরাসরি প্রচার করার জন্য নির্ধারিত ছিল। কিন্তু ২০১৯–২০ করোনাভাইরাসের বৈশ্বিক মহামারীর জন্য তার পরিবর্তন করা হয়েছিল। এই অনুষ্ঠানটি প্রচারটি ডাব্লিউডাব্লিউই পারফর্মেন্স সেন্টারে (২০১৯–২০ করোনাভাইরাসের বৈশ্বিক মহামারীর পর যেখান থেকে ডাব্লিউডাব্লিউইর অন্য সকল সাপ্তাহিক অনুষ্ঠান প্রচার করা হয়েছিল) এবং অন্যান্য অঘোষিত স্থানে (যেগুলো পরবর্তীতে বোনইয়ার্ড এবং ফায়ারফ্লাই ফান হাউস হিসাবে প্রকাশ করা হয়েছিল) কোন দর্শকের উপস্থিতি ধারণ করা হয়েছিল। এটি রেসলম্যানিয়ার ইতিহাসে প্রথমবারের মতো দুই দিনে প্রচার করা হয়েছে এবং দ্বিতীয়বারের মতো একাধিক স্থানে ধারণ করা হয়েছে (প্রথমটি রেসলম্যানিয়া ২)।
দুই দিন মিলিয়ে প্রাক-প্রদর্শনে তিনটিসহ মূল অনুষ্ঠান মিলিয়ে সর্বমোট উনিশটি ম্যাচ এই অনুষ্ঠানে অনুষ্ঠিত হয়েছে। এই অনুষ্ঠানের প্রথম দিনের সর্বশেষ ম্যাচে দি আন্ডারটেকার বোনিয়ার্ড ম্যাচে এজে স্টাইলসকে পরাজিত করেছে, অন্যদিকে দ্বিতীয় দিনের সর্বশেষ ম্যাচে ড্রু ম্যাকইন্টায়ার ডাব্লিউডাব্লিউই চ্যাম্পিয়নশিপ ম্যাচে ব্রক লেজনারকে পিনফলের মাধ্যমে পরাজিত করেছে। অন্যান্য শীর্ষস্থানীয় ম্যাচে, জন মরিসন ডাব্লিউডাব্লিউই স্ম্যাকডাউন ট্যাগ টিম চ্যাম্পিয়নশিপের জন্য আয়োজিত ট্রিপল থ্রেট ম্যাচে জিমি উসো ও কফি কিংস্টনকে এবং লাস্ট ম্যান স্ট্যান্ডিং ম্যাচে এজ র‍্যান্ডি অরটনকে পরাজিত করেছে।
এই অনুষ্ঠানে পূর্ব নির্ধারিত কাহিনীর ধারাবাহিকতায় অনুষ্ঠিত ম্যাচগুলো অন্তর্ভুক্ত ছিল, যেখানে কুস্তিগিরগণ পূর্ব নির্ধারিত কাহিনী অনুযায়ী অনুষ্ঠানগুলোতে নায়ক, খলনায়ক অথবা পার্থক্যহীন চরিত্র ধারণ করেছেন যা এক বা একাধিক ম্যাচে উত্তেজনা সৃষ্টি করেছে। এই ম্যাচগুলোর ফলাফল র, স্ম্যাকডাউন এবং এনএক্সটি ব্র্যান্ডে নিযুক্ত ডাব্লিউডাব্লিউইর লেখকদের দ্বারা পূর্বনির্ধারিত ছিল, যার ধারাবাহিক কাহিনী ডাব্লিউডাব্লিউইর সাপ্তাহিক টেলিভিশন অনুষ্ঠান "র", "স্ম্যাকডাউন" এবং "এনএক্সটিতে" প্রদর্শন করা হয়েছে।
রেসলম্যানিয়া হলো ডাব্লিউডাব্লিউই দ্বারা আয়োজিত একটি বার্ষিক সরাসরি অনুষ্ঠান, এটি পেশাদার কুস্তি ইতিহাসের দীর্ঘতম চলমান পেশাদার কুস্তি অনুষ্ঠান, যা সাধারণত প্রতি বছরের মার্চ অথবা এপ্রিল মাসে অনুষ্ঠিত হয়। "গ্রীষ্মের সবচেয়ে বড় পার্টি" হিসেবে পরিচিত এই অনুষ্ঠানটি ডাব্লিউডাব্লিউই দ্বারা আয়োজিত প্রধান চারটি প্রতি-দর্শনে-পরিশোধ অনুষ্ঠানের (রয়্যাল রাম্বল, সামারস্ল্যাম এবং সার্ভাইভার সিরিজ) মধ্যে একটি; এবং ২০২১ সাল অনুযায়ী, প্রধান পাঁচটি অনুষ্ঠানের মধ্যে একটি (যেখানে মানি ইন দ্য ব্যাংক অন্তর্ভুক্ত)। এটি ডাব্লিউডাব্লিউই দ্বারা আয়োজিত পাঁচটি প্রধান অনুষ্ঠানের মধ্যে বৃহত্তম অনুষ্ঠান। এই অনুষ্ঠানটি ক্রীড়া বিনোদনের সুপার বোল হিসেবে অভিহিত করা হয়। অনেকটা সুপার বোলের মতো, শহরগুলো রেসলম্যানিয়া অনুষ্ঠানটি আয়োজন করার অধিকারের জন্য প্রস্তাব প্রদান করে। ১৯৮৫ সালের ৩১শে মার্চ তারিখে প্রথমবারের মতো রেসলম্যানিয়া অনুষ্ঠিত হয়েছে।
২০২০ সালের এই অনুষ্ঠানটি রেসলম্যানিয়া কালানুক্রমিকের ষট্‌ত্রিংশ অনুষ্ঠান ছিল, যা ২৫ ও ২৬শে মার্চ তারিখে মার্কিন যুক্তরাষ্ট্রের ফ্লোরিডার অরল্যান্ডোর ডাব্লিউডাব্লিউই পারফর্মেন্স সেন্টারে আয়োজন করার জন্য নির্ধারণ করা হয়েছিল। এই অনুষ্ঠানটি ঐতিহ্যগতভাবে প্রতি-দর্শনে-পরিশোধে সম্প্রচার করার পাশাপাশি, এটি মার্কিন যুক্তরাষ্ট্রে ধারাবাহিক সম্প্রচার পরিষেবা এবং আন্তর্জাতিক বাজারে ডাব্লিউডাব্লিউই নেটওয়ার্কে সরাসরি সম্প্রচার করা হয়েছে।